Brand verwoes vulstasie in KrugerwildtuinDie vulstasie by Onder-Sabie in die Krugerwildtuin is Saterdagaand in ’n brand vernietig. (Foto: Verskaf / SANparke) Besoekers aan die Krugerwildtuin in Mpumalanga word versoek om deeglike brandstofbeplanning te doen nadat ŉ brand die vulstasie by Onder-Sabie in dié park Saterdagaand verwoes het. Volgens Isaac Phaahla, woordvoerder van SANParke, het die brand ontstaan nadat die vulstasie deur weerlig getref is. “Die brand is intussen geblus en ŉ Working on Fire-brandweerspan van Malelane monitor die situasie.” Phaahla sê niemand is tydens die voorval beseer nie, hoewel die brand enorme skade aan die vulstasie aangerig het. Die gebied om die vulstasie is ook nie beskadig nie. “Die vulstasie sal vir geruime tyd gesluit wees. Parkgangers word aangeraai om hul voertuigtenks by die Krokodilbrug- en Skukuza-vulstasie vol te maak.”